Geriewe verval | Netwerk24
Deur Tharine Hurter 06 November 2018 06:02
Die Môrewag-swembad in Kroonstad is die enigste Olimpies-standaardgrootte swembad waar provinsiale en nasionale swemmers van die dorp kan oefen en waar swemgalas aangebied kan word. Dié swembad verval egter.
Marelize Boeije, DA-wyksraadslid, sê die pype van die swembad is in Junie en Julie opgegrawe om glo herstel te word.
"Toe die pype vir die storm­waterdreinering oopgegrawe is, is ontdek dat daar nog foute is, en boonop is die swembad glo gebars. Die slote lê nou oop en is gevaarlik, en die swembad is vir die publiek gesluit. "
Tenders word blykbaar aangevra vir die herstel daarvan.
"Ons (die DA) probeer uitvind hoe lank dit sal neem voordat die swembad weer heeltemal herstel en skoon sal wees."
Boeije reken egter dit sal nie teen Januarie 2019 wees nie, juis wanneer dit swemgalatyd is.
Kroonnuus het verneem die swembad sal waarskynlik tot aan die einde van die swem­seisoen gesluit wees.
Die Môrewag-swembad is in wyk 3 geleë en die wyksraadslid Dan Morabe is vroeër vanjaar oorlede. 'n Tussenverkiesing word eersdaags gehou. Boeije en Spaski Geldenhuis tree as waarnemende wyksraadslede op.
"Die enigste munisipale swemgeriewe wat vir die publiek beskikbaar is, is Kroonpark se verhitte swembad en die buiteswembad, asook die swembad in Brentpark," sê Boeije.
Benewens ontspanningswaarde vir inwoners wat met die verval van die Môrewag-swembad in gedrang is, moet die Valsrivier-swemklub groot koste aangaan om sy lede te laat oefen.
Beth Lordan, meesterswemmer van Kroonstad, is hartseer oor die toestand van die swembad.
"Ek moet maar by Kroonpark gaan swem en oor naweke oefening in die Bloemhoekdam inkry," sê sy.
Lordan was eertydse toesighouer van die Noordoewer-swembad en toe later Kroonpark, voordat sy afgetree het. Die Noordoewer-swembad is al vir meer as twee dekades in onbruik en word 'n boemelaarsvesting.
Die departement van korrektiewe dienste (DKD) se olimpies-standaardgrootte swembad met paviljoen is ook al vir meer as twee dekades in onbruik.
'n Skriftelike medianavraag oor die toestand van die Môrewag-swembad is aan die munisipale woordvoerder gerig, maar teen druktyd is geen terugvoering ontvang nie.